Selvitysmiehen raportti vaatii parannuksia Ylen riippumattomuuteen ja johtamiseen – Yhtiön hallitus: ”Yleisarvosana oli hyvä”

Professori Olli Mäenpäältä tilatussa selvityksessä ruoditaan Yleisradion päätöksentekojärjestelmää ja journalistisen työn prosesseja.

Helsingin yliopiston hallinto-oikeuden professori Olli Mäenpää vaatii Ylen journalistisen johtajuuden parantamista ja riippumattomuuden vahvistamista. Mäenpään Yle-selvitys julkaistiin maanantaina.

Mäenpää kehottaa Ylen johtoa kiinnittämään nykyistä enemmän huomiota yhtiön journalistiseen vastuuseen oikeudellisen ja rikosoikeudellisen vastuun sijaan. Erityisesti Mäenpää arvostelee uutis- ja ajankohtaistoimitusta.